
	«   Σειρά   διαλέξεων   Ανοικτού   Πανεπιστημίου   Κύπρου  »


	Διάλεξη

του Αναπληρωτή Καθηγητή Πανεπιστημίου Ιωαννίνων,

Ακαδημαϊκού Υπευθύνου στο μεταπτυχιακό πρόγραμμα

Πολιτιστική Πολιτική και Ανάπτυξη του Ανοικτού Πανεπιστημίου Κύπρου

κ. Χρήστου Δερμεντζόπουλου
με θέμα

Συμβολικοί πόλεμοι και πολιτισμική ταυτότητα στην Κύπρο και στην Ελλάδα: 

από την πόλωση στην αυτογνωσία

στο Σπίτι της Κύπρου


Έντονες διαμάχες στον χώρο της δημόσιας και όχι μόνο ιστορίας έχουν πολλές φορές στο πρόσφατο παρελθόν, τόσο στην Ελλάδα όσο και στην Κύπρο, προκαλέσει γεγονότα συνδεόμενα με το πεδίο του πολιτισμού και της κουλτούρας. Ο Αναπληρωτής Καθηγητής του Πανεπιστημίου Ιωαννίνων, Χρήστος Δερμεντζόπουλος, Ακαδημαϊκός Υπεύθυνος του μεταπτυχιακού προγράμματος Πολιτιστική Πολιτική και Ανάπτυξη του Ανοικτού Πανεπιστημίου Κύπρου, πραγματεύεται το θέμα Συμβολικοί πόλεμοι και πολιτισμική ταυτότητα στην Κύπρο και στην Ελλάδα: από την πόλωση στην αυτογνωσία, με το οποίο συνεχίζεται, για τρίτο μήνα, η Σειρά Διαλέξεων Ανοικτού Πανεπιστημίου Κύπρου, την Τετάρτη, 5 Απριλίου 2017, στις 18:30, στο Σπίτι της Κύπρου, Ξενοφώντος 2Α  στο Σύνταγμα.
Όπως σημειώνει ο κ. Δερμεντζόπουλος, από τα σχολικά βιβλία ιστορίας έως την προβολή της ταινίας του Γαβρά Παρθενών στο νέο μουσείο της Ακρόπολης στην Ελλάδα και από τη διπλωματική οργή για τη γυμνή Αφροδίτη στα νέα διαβατήρια έως την πρόσφατη διαμάχη για έναν πίνακα ζωγραφικής στο πλαίσιο έκθεσης της πολιτιστικής πρωτεύουσας της Ευρώπης (Πάφος) στην Κύπρο οι πολιτισμικές συγκρούσεις πολώνονται γύρω από ζητήματα που χαρακτηρίζουν τη σχέση έθνους και ιστορίας και αναδεικνύουν έντονα τους ισχυρούς συμβολισμούς στη συγκρότηση των σύγχρονων πολιτισμικών ταυτοτήτων των δύο χωρών. Ωστόσο, οι χρήσεις και οι καταχρήσεις της ιστορίας ως βασικής πολιτισμικής πρακτικής στον δημόσιο λόγο και στις συμβολικές συγκρούσεις οδηγούν μονίμως την ελληνική και την κυπριακή κοινωνία στον διχασμό και στην πόλωση χωρίς να διαγράφεται στον ορίζοντα το πέρασμα από το πεδίο της σύγκρουσης στο πεδίο της παρατήρησης και, τέλος, στο πεδίο του αναστοχασμού και της αυτογνωσίας.

Ο Χρήστος Δερμεντζόπουλος είναι Αναπληρωτής Καθηγητής στο Τμήμα Εικαστικών Τεχνών & Επιστημών της Τέχνης του Πανεπιστημίου Ιωαννίνων και διδάσκει Ανθρωπολογία της Τέχνης, Πολιτισμικές Σπουδές και Ιστορία-θεωρία του Κινηματογράφου. Έχει γράψει τα βιβλία Το ληστρικό μυθιστόρημα στην Ελλάδα. Μύθοι, Παραστάσεις, Ιδεολογία (1997), Η επινόηση του τόπου. Νοσταλγία και μνήμη στην Πολίτικη κουζίνα (2013) και έχει συνεπιμεληθεί τους συλλογικούς τόμους Ανθρωπολογία, Κουλτούρα και Πολιτική (με τον Μ. Σπυριδάκη, 2004) και Όψεις του Λαϊκού Πολιτισμού (με τον Β. Νιτσιάκο, 2007). Είναι guest editor (με την Ράνια Κοσμίδου) του ειδικού τόμου Studies in Cultural Memory στο International Journal of Media and Cultural Politics (2016). Διευθύνει τις σειρές Κινηματογραφικές Σπουδές και Ετερότητες-Εκδόσεις Ανθρωπολογικής Κριτικής στις εκδόσεις Μεταίχμιο και είναι μέλος από το 1996 της συντακτικής επιτροπής του περιοδικού θεωρίας και πολιτισμού, Ουτοπία.

Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος και πραγματοποιείται στο πλαίσιο συνεργασίας και γόνιμης σύμπραξης των τριών φορέων με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο. Για το τρέχον ακαδημαϊκό έτος και μέχρι τον Ιούνιο έχουν προγραμματιστεί συνολικά πέντε διαλέξεις οι οποίες πραγματοποιούνται την πρώτη Τετάρτη κάθε μήνα. Η παρακολούθηση είναι ελεύθερη ενώ με την ολοκλήρωση του κύκλου διαλέξεων, βεβαιώσεις παρακολούθησης θα χορηγηθούν από το Ανοικτό Πανεπιστήμιο Κύπρου.

